Саҙат власҡа килгәс үк тиерлек элекке президент Йәмәл Әбдел Насырҙың ғәрәп милләтселеге һәм ғәрәп социализмы сәйәсәтенән арына башлай. Әбдел Насыр идеяларына тоғро ҡалған уның элекке ҡуштандары яңы режимға оппозиция ойошторорға тырышып ҡарай, әммә 1971 йылдың майында уларҙың күбеһе ҡулға алына. Был ваҡиғалар ил тарихында «Май төҙәтеү революцияһы» исеме менән урын алған. Саҙат быға тиклем Насыр алып барған панарабизмдан — Яҡын Көнсығышта бөтә ғәрәп дәүләттәрен бер союзға берләштереү яҡлы сәйәси хәрәкәттән — тулыһынса баш тарта; 1971 йылда дәүләттең атамаһы Берләшкән Ғәрәп Республикаһынан «Мысыр Ғәрәп Республикаһы» итеп үҙгәртелә[13].